संगीत, साहित्य और कला ने समाज को हमेशा से दिशा देकर एकता और सौहार्द के मखमली डोर में पिरोने का काम किया है। संगीत को सरहदों में कैद नहीं किया जा सकता। आम जीवन में देखा जाए तो इंसान मानसिक सुकून के लिए संगीत का सहारा लेता है। जब हम अच्छा संगीत सुनते हैं और उसकी तरफ खिंचते है तो उतनी देर के लिए अपनी हर तकलीफ, परेशानी और समस्या से दूर हो जाते हैं। बावजूद इसके अब कुछ लोग संगीत पर भी सतही सियासत करने से बाज नहीं आ रहे हैं। वजह साफ है शिवसेना के विरोध की वजह से पाकिस्तानी गजल गायक गुलाम अली का मुम्बई और पुणे में होने वाला संगीत का कार्यक्रम रद्द करना पड़ा है। इससे एक तरफ जहां संगीत प्रेमियों को धक्का लगा है वहीं संगीत की आत्मा भी मायूस हुई है। आखिर हम किधर जा रहे हैं? विरोध के किस सीमा तक पहुंच जाएंगे हम? सवाल एक गुलाम अली के गजल गाने और न गाने से नहीं है सवाल ये है कि हम चांद और मंगल तक पहुंच चुके तो संगीत की धुन से हमें परहेज क्यों है? खाने, पहनने और अब सुनने का भी पैमाना तय करने का अधिकार भी चन्द लेगों की मुठ्ठी में है? कई सवाल सबके जेहन में हैं और लोगों के अपने तर्क भी।